《沁园春 送蓝公漪还闽》
清代·曹贞吉

闽海畸人，凌轹词坛，飞扬若斯。况烟云落纸，南宫北苑，锟铻切玉，周鼎商彝。

大翮山头，鸿都门下，一艺分来自可师。延秋路、对西风黄叶，欹帽吟诗。

沧浪遗派攸归。除高柄、林鸿更有谁。喜霜浓月白，共君一醉，短衣孤剑，此去安之。

三尺残阳，两行枯柳，衰草平芜有所思。今行矣，想旧庐无恙，松菊依稀。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。